 ڪراچي (شوبز نيوز) اڳوڻي ڳائڻي رابي پيرزاده پاڻ تي تنقيد ڪندڙن کي وڊيو ذريعي جواب ڏئي ڇڏيو. ڪجهه عرصو اڳ غير اخلاقي وڊيوز وائرل ٿيڻ تي رابي پيرزاده شوبز انڊسٽري کان پاسو ڪري اڄ ڪلهه دين جي رستي تي پنهنجو وقت قرآني آيتن کي خوشنما طريقي سان لکندي يعني ڪيليگرافي ڪرڻ ۾ گذار رهي آهي ۽ پنهنجو وڊيوز سوشل ميڊيا تي شيئر ڪندي رهندي آهي. رابي پيرزاده ڪجهه ڏينهن اڳ هڪ وڊيو شيئر ڪئي هئي جنهن ۾ هن پنهنجي ڪيليگرافي جي آرٽ جي نمائش جو اعلان ڪندي چيو هو ته ‘‘جڏهن الله جي رستي تي هلندا آهيون ته الله پاڻ رستو ڏيکاريندو آهي، رابي جي ڪيليگرافي جي نمائش تمام جلد ٿيندي، انشا الله’’. رابي جي ان وڊيو کي ڪجهه ماڻهن ساراهيو پر ان سان گڏ وڊيو تي تنقيد پڻ ڪئي وئي. اڳوڻي ڳائڻي رابي پيرزاده پنهنجي ڪيليگرافي تي تنقيد ڪندڙن کي جواب  ڏيڻ لاءِ ٻه وڊيوز شيئر ڪيون آهن جن ۾ هوءَ قرآني آيتن کي لکي رهي آهي، وڊيو سان گڏ رابي لکيو آهي ته ‘‘جيڪي ماڻهو اهو سمجهن ٿا ته اها رابي ناهي، اهي هي ڄاڻي وٺن ته الله جي برڪت اوهان جي ڳالهين ۽ ظرف کان وڏي آهي، جيڪڏهن الله شينهن، نانگ ۽ موذي جانورن سان دوستي ڪرائي سگهي ٿو ته هنر ڏيڻ هن لاءِ ڪهڙي وڏي ڳالهه آهي.